[pic] | KOMISIJA EVROPSKIH SKUPNOSTI |

Bruselj, 18.10.2005

KOM(2005) 508 končno

Priporočilo za

SKLEP SVETA

o dogodku Evropska prestolnica kulture leta 2009

(predložila Komisija)

OBRAZLOŽITVENI MEMORANDUM

Sklep št. 1419/1999/ES Evropskega parlamenta in Sveta z dne 25. maja 1999 o vzpostavitvi aktivnosti Skupnosti za dogodek Evropska prestolnica kulture za leta 2005 do 2019[1] določa postopek imenovanja evropske prestolnice kulture od leta 2005 dalje. Priloga I k temu sklepu vsebuje seznam držav članic, ki lahko predlagajo mesta za ta naziv. Deset novih držav članic, ki so se EU pridružile 1. maja 2004, ni bilo vključenih na ta seznam. Komisija je zato predložila predlog o spremembi Sklepa št. 1419/1999/ES, da bi novim državam članicam od leta 2009 dalje omogočila predlaganje evropske prestolnice kulture. Ta predlog sta Evropski parlament in Svet sprejela 13. aprila 2005 (Sklep št. 649/2005/ES). V skladu s členom 2 Sklepa št. 1419/1999/ES, spremenjenega s Sklepom št. 649/2005/ES bosta od leta 2009 dalje dve mesti držav članic (eno iz EU-15, eno iz novih držav članic) imenovani za evropski prestolnici kulture v skladu z vrstnim redom iz Priloge I k temu sklepu.

Imenovanja zadevne države članice Evropskemu parlamentu, Svetu, Komisiji in Odboru regij sporočijo najkasneje štiri leta pred dogodkom.

Komisija vsako leto sestavi izbirno komisijo, ki predloži poročilo o imenovanjih, ocenjenih z vidika ciljev in značilnosti te aktivnosti. Izbirna komisija je sestavljena iz vodilnih neodvisnih strokovnjakov iz kulturnega sektorja Izbirna komisija predloži svoje poročilo Komisiji, Evropskemu parlamentu in Svetu.

Evropski parlament lahko Komisiji pošlje mnenje o imenovanjih najpozneje tri mesece po prejemu poročila. Za leto 2009 Evropski parlament še ni poslal nobenega mnenja[2]

Svet, ki deluje v skladu s priporočilom Komisije, sestavljenim v skladu s poročilom izbirne komisije, uradno določi zadevna mesta za leto, za katerega so bila imenovana.

V skladu s členom 2 in Prilogo I sta Avstrija in Litva poslali obvestilo o imenovanju Linza in Vilne.

Izbirna komisija se je sestala 14. aprila 2005 in preučila obe imenovanji. Ta preučitev je vključevala zaslišanje predstavnikov Linza in Vilne. Svoje poročilo je Evropski komisiji predložila 29. aprila 2005; ta ga je na zahtevo izbirne komisije posredovala drugim institucijam.

Na podlagi skupne ocene in priporočil izbirne komisije glede prijav obeh imenovanih mest, se je izbirna komisija, potem ko je zahtevala nekatere izboljšave na področjih, omenjenih v poročilu, enoglasno strinjala, da institucijam Evropske unije za evropski prestolnici kulture leta 2009 predlaga Linz in Vilno.

Komisija v skladu s členom 2(3) Sklepa št. 1419/1999/ES, spremenjenega s Sklepom št. 649/2005/ES Svetu predloži priloženo priporočilo za uradno imenovanje Linza in Vilne za evropski prestolnici kulture leta 2009.

Priporočilo za

SKLEP SVETA

o dogodku Evropska prestolnica kulture leta 2009

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Sklepa št. 1419/1999/ES, spremenjenega s Sklepom Evropskega parlamenta in Sveta št. 649/2005/ES o vzpostavil aktivnosti Skupnosti za dogodek Evropska prestolnica kulture za leta 2005 do 2019[3],

ob upoštevanju poročila, ki ga je izbirna komisija aprila 2005 predložila Evropski komisiji, Evropskemu parlamentu in Svetu v skladu s členom 2(2) Sklepa št. 1419/1999/ES, spremenjenega s Sklepom št. 649/2005/ES,

glede na to, da so merila, določena v členu 3 in Prilogi 2 Sklepa št. 1419/1999/ES, spremenjenega s Sklepom št. 649/2005/ES v celoti izpolnjena,

ob upoštevanju priporočila Komisije z dne 2005 –

SKLENIL:

Člen 1

Evropski prestolnici kulture bosta leta 2009 Linz in Vilna v skladu s členom 2(1) Sklepa št. 1419/1999/ES, spremenjenega s Sklepom št. 649/2005/ES.

Člen 2

Obe mesti bosta sprejeli potrebne ukrepe za zagotovitev učinkovitega izvajanja členov 2 in 5 Sklepa št. 1419/1999/ES, spremenjenega s Sklepom št. 649/2005/ES.

V Bruslju, [… ]

Za Svet

Predsednik

[1] UL L 166, 1.7.1999, str. 1.

[2] Glej „Poročilo o Predlogu za sklep Evropskega parlamenta in Sveta o spremembi Sklepa 1419/1999/ES“, poročevalec Michel Rocard, PE 334.052, Obrazložitveni memorandum, str. 10.

[3] UL L 166, 1.7.1999, str. 1 in UL L 117, 4.5.2005, str. 20.